Publication: Magyar Közlöny
Issue: MK-2001-43 (Year: 2001, Number: 43)
Era: 1990-2004
Section: 1997. évi CLVI. törvényben (a továbbiakban: Khtv.) megállapított követelmények alapján végzi tevékenységét,
Paragraph Index: 701

12. A Felügyelő Bizottság 12.1. A Közalapítvány kezelő szervezetének ellenőrzésére az Alapító 7 tagú Felügyelő Bizottságot (a továbbiakban: Bizottság) hoz létre. 12.2. A Bizottság elnökét és tagjait az Alapító kéri fel, megbízatásuk 2005. május 31-ig szól. 2001/43. szám 12.3. A Bizottság tagjai a következők: A Bizottság elnöke: Kis Norbert adjunktus, ELTE A Bizottság további tagjai: Kapuvári Béla (OM Szakképzési Helyettes Államtitkárság) Kozma László (OM Tanügyigazgatási Főosztály) Fésüsné Illés Edit (OM Költségvetési Főosztály) Kulcsár Szabó Ernőné (OM Határon Túli Magyarok Titkársága) dr. Wallendums Árpád (FVM főov. h.) Koleszár Katalin (PM fogalmazó) 12.4. A Felügyelő Bizottság tagjai tiszteletdíjban és költségtérítésben is részesülhetnek, amelynek feltételeit, összegét és elszámolásának rendjét — az Alapító képviseletében eljáró oktatási miniszter előzetes jóváhagyásával — a Közalapítvány önálló szabályzatában kell meghatározni. 12.5. Nem lehet a Bizottság tagja, aki vagy akinek hozzátartozója a Kuratórium tagja, a Közalapítvánnyal e megbízatásán kívül más tevékenység kifejtésére irányuló munkaviszonyban, illetve munkavégzésre irányuló egyéb jogviszonyban áll, vagy a Közalapítvány cél szerinti juttatásaiból — azok kivételével, akik a Khtv. 8. §-a (2) bekezdésének c) pontjában foglaltak szerint nem tekinthetők annak — részesül. 12.6. A Bizottság a Közalapítvány működéséről készült éves könyvvizsgálói jelentés figyelembevételével vizsgálja a Közalapítvány működését. A Közalapítvány irataiba, pénzügyeibe betekinthet, és a Közalapítvány működését érintő kérdésekben a Kuratórium tagjaitól, az Iroda igazgatójától és dolgozóitól tájékoztatást kérhet. 12.7. A Bizottság célvizsgálatot folytat, ha a Közalapítvány céljainak megvalósítását veszélyeztetve látja. A Bizottság vizsgálatainál a Közalapítvány költségén külső szakértőket is igénybe vehet. 12.8. A Bizottság a Közalapítvány működését érintő tapasztalatairól szükség szerint, de évente legalább egyszer beszámol az Alapítónak. 12.9. A Bizottság tagjai a Kuratórium ülésén tanácskozási joggal részt vehetnek. A Bizottság köteles a Kuratóriumot tájékoztatni és annak összehívását írásban kezdeményezni, ha arról szerez tudomást, hogy a Közalapítvány működése során olyan jogszabálysértés vagy egyébként a Közalapítvány érdekeit súlyosan sértő esemény történt, amelynek megszüntetése vagy következményeinek elhárítása, illetve enyhítése a Kuratórium döntését teszi szükségessé, továbbá ha a vezető tisztségviselők felelősségét megalapozó tény merült fel. 12.10. Ha a Kuratórium összehívására a Bizottság indítványának megtételétől számított 30 napon belül nem kerül sor, arra a Bizottság is jogosult. Ha pedig a Kuratórium a törvényes működés helyreállítása érdekében szükséges intézkedéseket nem teszi meg, a Bizottság köteles haladéktalanul értesíteni a törvényességi felügyeletet ellátó szervet. 12.11. A bizottsági tagsági viszony megszűnésére, a Bizottság határozathozatalának módjára egyebekben megfelelően irányadók a Kuratórium tagjaira, illetve határozathozatalának módjára vonatkozó szabályok. A felügyelő bizottsági tagság megszűnhet a közszolgálati, illetve a közalkalmazotti jogviszony megszűnésével, az Alapító döntésének függvényében. 12.12. A Bizottság tagjainak összeférhetetlenségére a Khtv. 8. §-ának (2) bekezdésben és 9. §-ában szabályozott rendelkezések az irányadók. 12.13. A Bizottság működésének részletes szabályait az ügyrendjében maga állapítja meg.

Source: https://magyarkozlony.hu/hivatalos-lapok/63a6486779bfa5c8125bbc2c7dafef09d13bd214/dokumentumok/f3e0beebfd86ad9435a490bbc2a68d9a23bcac54/letoltes